ธปท.แจ้งยอดปิดสาขาแบงก์-เอทีเอ็มลดลง
ธปท.แจ้งยอดปิดทำการสาขาธนาคารถูกน้ำท่วม ลดลง 34 สาขาเอทีเอ็มปิดลดลง 83 เครื่อง คาดแนวโน้มปิดทำการลดลงต่อเนื่อง
30 ต.ค. 2565

ธปท.แจ้งยอดปิดทำการสาขาธนาคารถูกน้ำท่วม ลดลง 34 สาขาเอทีเอ็มปิดลดลง 83 เครื่อง คาดแนวโน้มปิดทำการลดลงต่อเนื่อง 
ธนาคารแห่งประเทศไทย(ธปท.) รายงานการปิดสาขาของสถาบันการเงิน ในพื้นที่น้ำท่วมชั่วคราว  ณ วันที่ 15 พ.ย.เวลา 12.00 น. พบว่า มีธนาคารพาณิชย์(ธพ.)ได้รับผลกระทบปิดทำการ 13 แห่ง ธนาคารพาณิชย์เพื่อรายย่อย(ธย.) 2 แห่ง และบริษัทเงินทุน 1 แห่ง รวมแล้วแจ้งปิดสาขา 517 สาขา ลดลง 34 สาขาจากเมื่อวาน ซึ่งแนวโน้มลดลงอย่างต่อเนื่องเป็นวันที่ 5  หลังสาขาธนาคารในกทม.กลับมาเปิดดำเนินการเพิ่มได้อีกถึง 32 สาขา ในแถบปิ่นเกล้า สะพานกรุงธน ราชพฤกษ์ พหลโยธิน หลักสี่ และแจ้งวัฒนะ ส่วนสาขาในจังหวัดพระนครศรีอยุธยา และจังหวัดนครสวรรค์ ยังคงมีจำนวนเท่ากับเมื่อวาน  
ทั้งนี้  สาขาที่ปิดทำการชั่วคราวกินพื้นที่ใน 9 จังหวัดประกอบด้วย กทม. 257 สาขา ปทุมธานี 142 สาขา นนทบุรี 60 สาขา นครปฐม 28 สาขา พระนครศรีอยุธยา 14 สาขา สมุทรสาคร 11 สาขา นครสวรรค์ 3 สาขา ชัยนาท 1 สาขา และอุทัยธานี 1 สาขา
สำหรับการปิดเครื่องเอทีเอ็มของธนาคารพาณิชย์ รวม 5,349 เครื่อง ลดลงจากเมื่อวาน 83 เครื่อง ส่วนใหญ่เป็นผลจากเครื่องเอทีเอ็มใน กทม. อยุธยา และปทุมธานี กลับมาเปิดให้บริการได้ใหม่ อย่างไรก็ตามยังมีการปิดเครื่องเอทีเอ็มเพิ่มใน 2 จังหวัด คือ สมุทรปราการ 25 เครื่อง และนครปฐม 7 เครื่อง ซึ่งวันนี้ธนาคารพาณิชย์มีการปิดเครื่องเอทีเอ็มใน 20 จังหวัด ประกอบด้วย กทม. 2,233 เครื่อง ปทุมธานี 1,475 เครื่อง นนทบุรี 615 เครื่อง พระนครศรีอยุธยา 503 เครื่อง นครปฐม 249 เครื่อง สมุทรสาคร 145 เครื่อง สมุทรปราการ 65 เครื่อง และนครสวรรค์ 25 เครื่อง และที่เหลือกระจายอยู่ในจังหวัดต่างๆ  
อย่างไรก็ตาม ธนาคารส่วนใหญ่แจ้งว่าสาขาธนาคารและเครื่องเอทีเอ็ม ที่ปิดให้บริการจะสามารถกลับมาเปิดให้บริการได้ทันทีประมาณ 80 ของจำนวนปิดไป ส่วนที่เหลืออีก 20 ต้องใช้เวลาปรับปรุงสถานที่และอุปกรณ์ก่อน ประมาณ 2 สัปดาห์จึงจะกลับมาเปิดบริการได้ตามปกติ ส่วนสำนักหักบัญชีอยุธยาที่ปิดมาตั้งแต่วันที่ 6 ต.ค. กลับมาเปิดทำงานได้แล้ว ส่งผลให้สำนักหักบัญชีทุกแห่งกลับมาดำเนินการได้ตามปกติ